Berε bi asi wɔ w’abrabɔ mu a na w’abam abu na wopεε sε wohwere wo nkwa pεn? Aane, εtumi ba no saa. Nnipa dodoɔ no ara tumi kɔ saa haw yi mu. Awerεhoɔ mmorosoɔ tumi tɔ obiara so, εno nti yεbεhwε kwan ahodoɔ a obi bεtumi afa so adi so nkonim.
Mpεn pii no εyε a abammuo ne awerεhoɔ mma kwa, εwɔ biribi a εkɔtwe no de ba. Ɛtumi firi brε a obi abrε aboro so, sε obi ammɔ ne ho mmɔden wɔ nsɔhwε mu, sε wowɔ yareε bi mu anaasε worehwere wo dɔfo anaa busuani bi. Ɛba no sei a ebinom tumi su yie, na wɔnnya anigyeε biara sε wɔnkɔ wɔn nnwuma so εfiri sε wɔn anidasoɔ nyinaa asa.
Mpεn pii no εyε a saa awerεhoɔ yi nkyε nni nna pii. Nsusuiε pa, nkuranhyε a εfiri afoforɔ hɔ ne berε tumi boa nipa no ma saa awerεhoɔ no firi hɔ. Nanso εtɔ da a obi werε tumi ho pii ma no kyε yie, εba no saa a ne kɔn nnɔ aduane, ɔntumi nna na εtɔ da mpo a ɔpa aba wɔ abrabɔ mu na ne kɔn dɔ sε ɔbεwu afiri wiase. Sε obi kɔ saa tebea yi mu a yεka sε awerεhoɔ mmorosoɔ da saa nipa no so.
Awerεhoɔ mmorosoɔ retɔ obi so no da nso firi sε obi werε ahoɔ ho. Awerεhoɔ mmorosoɔ yi yε deε εyε hu pa ara. Ɛtumi nya nsunsuansoɔ bɔne wɔ nipa no adwuma, n’abusua ne mpo n’apɔmuden so. Obi a awerεhoɔ mmorosoɔ hyε ne so no hia mmoa te sε deε wɔn a wɔwɔ yadeε afoforɔ te sε mogyaborosoɔ nya no ara. Wei nti εho hia pa ara sε wobεhunu berε a awerεhoɔ mmorosoɔ da obi so sεdeε wobεtumi aboa wɔn ama wɔasi wɔn dada mu.
Awerεhoɔ mmorosoɔ ahodoɔ mmeεnsa no.
1. Awerεhoɔ mmorosoɔ yi gu mu ahodoɔ mmeεnsa. Deε εdi kan yε deε εnyε hu kεse. Wɔn a wɔwɔ saa tebea yi mu no binom tumi yε dinn sene sεdeε wɔteε ankasa, na wɔkɔ awerεhoɔ mu. Ebinom nso hyε aseε pε kasa pii de ne ho hyε dwumadie ahodoɔ mu sεdeε εbεyε a ɔrennwennwene deε εma wɔn werε εhoɔ no ho, nanso wɔn akoma mu ankasa deε awerεhoɔ mmorosoɔ hyε wɔn so. Wɔn a wɔn deε no nyε hu no tumi toa so yε wɔn nnwuma sane hwε wɔn abusua kama.
Mmom sε saa awerεhoɔ mmorosoɔ a εhyε wɔn so yi firi aseε sε εreyε kεse a, εhyε aseε sesa sεdeε onipa no bɔ ne bra ankasa. Ɛbεtumi aba sε wɔn anigyeε a wɔwɔ wɔ adwuma mu no bεfiri hɔ, wɔbrε ansa na wɔatumi ada anadwo. Wɔn anigyeε wɔ nna mu nkitahodie ho no bεtumi afiri hɔ. Ɛbεtumi nso aba sε wɔbεnom nsa pii na wɔatwe wɔn ho afiri afoforɔ ho.
2. Awerεhoɔ mmorosoɔ yi mu foforɔ a εtɔ so mmienu no nso tumi ma nipa no kɔ awerεhoɔ ne awerεhoɔ mmorosoɔ mu da koro, afei ɔtumi si ne dada mu bio te sε deε hwee nna ne so no, nanso adeε bεkye na adwennwene yi asane abεtɔ ne so bio a εnni farebae biara. Saa awerεhoɔ mmorosoɔ yi fa yi yε deε εyε hu yie pa ara, na εsε sε deε ɔbεn saa nipa no bɔ ne ho mmɔden sε ɔbεboa no.
3. Deε εtɔ so mmeεnsa no tumi ma εhu bɔ nipa a awerεhoɔ mmorosoɔ da ne so no wɔ nnipa anaa nneεma bi ho. Wɔtete nne wɔ wɔn asom, na εtɔ da mpo a εyε wɔn sε obi di wɔn akyi anaasε obi rehwε wɔn wɔ berε a εnte saa. Ɛba no sei a εtwa sε ayaresafoɔ ne afotufoɔ a a wɔwɔ yadeε yi ho nimdeε yie no bεn ɔyarefoɔ no na wɔtumi boa no.
Ɛdeεn na εde Awerεhoɔ mmorosoɔ ba?
Wɔn a awerεhoɔ mmorosoɔ da wɔn so nyinaa yε wɔn a wɔahyia ɔhaw bi wɔ wɔn abrabɔ mu. Ɛbεtumi ayε ne dɔfo bi a wawuo, n’awadeε a agu anaa mpeantweε a ankɔwie yie, adwuma a wahwere, yadeε bi, nnamfoɔ bi a wahwere, ɔko, sε obi ntumi nhwε n’abusua mma wɔn biribi nni ne deε εkeka ho.
Worekyerε ɔdɔ akyerε nipa a awerεhoɔ mmorosoɔ da ne so, worehyε no nkuran, woreda ayamyε adi akyerε no, worenya ntoboaseε ama no na woaboa no wɔ ne haw mu no boa ma no tumi si ne dada mu bio.
Ɛho hia sε obi a awerεhoɔ mmorosoɔ da ne so no ne afoforɔ te sε ne yɔnko bi a n’adwenem dɔ, ne kyerεkyerεni anaa ne sɔfo di ho nkɔmmɔ εsiane sε wɔbεtumi aboa no. Sε wei nyinaa akyi adwennwene no kɔ so ara yε kεse a, εho bεhia sε wobεboa saa nipa no ama no akɔhunu apɔmuden ho dwumayεni bi a ɔbεtumi aboa no. Ɛtɔ da a εnyε nsεm a akɔfa adwennwene abrε wɔn no nyinaa na wɔtumi ka εsiane sε wɔnnya atenka biara saa berε no sε wɔne ɔfoforɔ nkyε asεm pɔtee no.
Hyε no nso sε awerεhoɔ mmorosoɔ tumi tɔ mmabunu ne mmɔfra nketewa so nso bi. Nsεm a εkɔ so wɔ abusua mu no tumi nya nsunsuansoɔ kεseε pa ara wɔ mmɔfra so. Ɛtɔ da wɔn nnamfonom teetee wɔn, εnam saa nti wɔn werε ho pii ma εtumi de awerεhoɔ mmorosoɔ to wɔn so.
Taa hyε wɔn a wɔbεn wo no nso yie, hunu sεdeε wɔteε ankasa na aboa wo ama woahunu no ntεm berε a biribi asesa wɔ wɔn ho no. Wonim obi a awerεhoɔ mmorosoɔ da ne so nso a boa no, yε woafam deε wɔ ne ho ma ɔntumi nsi ne dada mu, Wo mmoa no pem na ɔda so ara wɔ saa tebea no mu a, boa no ma ɔnkɔhunu ɔyaresafoɔ. Kyε wei ma afoforɔ na wɔn nso nnya adesua yi mu kyεfa.
